**Дәрігер (маман бейінді)**

     **Лауазымдық міндеттері**:

Жедел, алғашқы медициналық-санитарлық, мамандандырылған медициналық көмек көрсетеді.

Науқасты жүргізу тактикасын, оны тексеру жоспарын анықтайды.

Өзіне сеніп тапсырылған материалдық-техникалық, дәрілік ресурстарға, сондай-ақ олардың сақталуы мен нысаналы пайдаланылуына, дәрілік заттардың ұтымды тағайындалуы бойынша, сыбайлас жемқорлыққа қарсы заңнаманың сақталуына және өз тарапынан және оған бағынысты адамдардан сыбайлас жемқорлық көріністеріне жол бермеу жөнінде шаралар қабылдауға дербес жауапты болады.

     Клиникалық бақылаулар мен тексеру, анамнез жинау, клиникалық-зертханалық және аспаптық зерттеулердің деректері негізінде диагнозды белгілейді (растайды). Емдеуді тағайындайды және бақылайды, қажетті диагностикалық, емдік, оңалту және профилактикалық процедуралар мен іс-шараларды ұйымдастырады немесе дербес жүргізеді.

Емделушіге емдеу әдістері мен тәсілдерін, сондай-ақ қолданылатын медициналық мақсаттағы құралдар мен бұйымдарды таңдау мүмкіндігі туралы хабарлайды.

Науқастарды тексереді. Науқастың жағдайына байланысты емдеу жоспарына өзгерістер енгізеді және қосымша тексеру әдістерінің қажеттілігін анықтайды. Диагностикалық және емдеу процедураларының, құрал-жабдықтардың, аппаратуралардың дұрыс жүргізілуін бақылайды.

Өз жұмысын жоспарлайды және өз қызметінің көрсеткіштерін талдайды.

Ауруларды емдеу мен алдын алудың заманауи әдістерін тәжірибеге енгізеді.

Өзіне бағынышты орта және кіші медициналық персоналдың жұмысын ұйымдастырады және бақылайды.

Есептік медициналық құжаттаманы жүргізеді.

Медициналық этиканы, ішкі еңбек тәртібінің, өртке қарсы қауіпсіздіктің, еңбек қауіпсіздігі және еңбекті қорғау жөніндегі ережелерді, санитариялық-эпидемиологиялық режимді сақтайды.

Халыққа санитарлық білім беруді ұйымдастырады және өткізеді, салауатты өмір салтын насихаттайды.

**Білуі керек:**

1995 жылғы 30 тамыздағы Қазақстан Республикасының Конституциясы, «Халық денсаулығы және денсаулық сақтау жүйесі туралы» 2020 жылғы 7 шілдедегі Қазақстан Республикасының Кодексі, «Сыбайлас жемқорлыққа қарсы іс-қимыл туралы» 2015 жылғы 18 қарашадағы Қазақстан Республикасының Заңы, «Қазақстан Республикасындағы тілдер туралы» 1997 жылғы 11 шілдедегі Қазақстан Республикасының Заңы;

медициналық ұйымның жоспарлы жұмысын ұйымдастыру;

клиникалық, аспаптық және зертханалық диагностиканың жалпы принциптері мен негізгі әдістері;

халықты емдік-профилактикалық, жедел медициналық көмекті, дәрі-дәрмекпен қамтамасыз етуді ұйымдастыру негіздері;

еңбек қауіпсіздігі және еңбекті қорғау, өндірістік санитария және өртке қарсы қауіпсіздік жөніндегі қағидалар мен нормалар;

халықтың денсаулық жағдайын сипаттайтын статистикалық критерийлер мен көрсеткіштер;

санитарлық ағартуды, халықты гигиеналық тәрбиелеуді және салауатты өмір салтын насихаттауды ұйымдастыру, ауруларды халықаралық және отандық жіктеу негіздері; еңбекке уақытша жарамсыздық сараптамасының және медициналық-әлеуметтік сараптаманың негіздері;

медициналық сақтандыру негіздері.

      **Біліктілікке қойылатын талаптар:**

     «Денсаулық сақтау» даярлау бағыты бойынша жоғары білім және (немесе) тиісті мамандық бойынша жоғары оқу орнынан кейінгі білім, тиісті мамандық бойынша денсаулық сақтау саласындағы маман сертификаты.